“ประวิตร” ลั่น “ไม่ไหว” นั่ง มท.1 ย้ำ! ปรับครม.ชุดใหม่ สิทธิ์ขาดนายกฯ
“พล.อ.ประวิตร” ลั่น “ไม่ไหว” นั่ง มท.1 ย้ำ! ปรับ ครม. ชุดใหม่ เป็นสิทธิ์ขาดนายกฯ 
“พล.อ.ประวิตร” ลั่น “ไม่ไหว” นั่ง มท.1 ย้ำ! ปรับ ครม. ชุดใหม่ เป็นสิทธิ์ขาดนายกฯ
22 ก.ค. 2563

พล.อ.ประวิตร วงษ์สุวรรณ รองนายกรัฐมนตรี ในฐานะหัวหน้าพรรคพลังประชารัฐ (พปชร.) ตอบคำถามผู้สื่อข่าวว่าพร้อมรับตำแหน่ง รัฐมนตรีว่าการกระทรวงมหาดไทย ตามที่ลูกพรรคพยายามผลักดันในการปรับคณะรัฐมนตรี (ครม.) ครั้งนี้หรือไม่ ซึ่ง พล.อ.ประวิตร ตอบว่า “ไม่ ไม่ ผมไม่ไหวแล้ว”
อย่างไรก็ตาม พล.อ.ประวิตร ปฏิเสธที่จะให้ความชัดเจนว่าการปรับ ครม.ลงตัวแล้วหรือไม่ แต่ยืนยันเพียงว่าจะมีข้อสรุปภายในเดือน ส.ค.นี้ ซึ่งการปรับ ครม.ครั้งนี้เป็นอำนาจของ พล.อ.ประยุทธ์ จันทร์โอชา นายกรัฐมนตรี เพียงผู้เดียว
นอกจากนี้ พล.อ.ประวิตร ยังระบุว่า ไม่ได้ส่งรายชื่อใครมารับตำแหน่ง รมว.พลังงาน และไม่ยืนยันว่ามีรายชื่อของนางนฤมล ภิญโญสินวัฒน์ โฆษกประจำสำนักนายกรัฐมนตรีใน ครม.ชุดใหม่หรือไม่ เพราะขึ้นอยู่ที่การตัดสินใจของนายกรัฐมนตรีที่จะสามารถเลือกบุคคลใดมาทำหน้าที่ก็ได้
ขณะที่พล.อ.ประยุทธ์ จันทร์โอชา นายกรัฐมนตรี และรมว.กลาโหม ได้ตอบคำถามผู้สื่อข่าวภายหลังเป็นประธานการประชุมศูนย์บริหารสถานการณ์โควิด-19 (ศบค.) ชุดใหญ่ ถึงรายชื่อคณะรัฐมนตรี (ครม.) ชุดใหม่ โดยกล่าวเพียงสั้นๆ ว่า “เรียบร้อย ไม่มีอะไร” พร้อมทำท่าผายมือ และหันมายิ้มให้ผู้สื่อข่าวอย่างอารมณ์ดี
ด้านนางนฤมล ภิญโญสินวัฒน์ โฆษกประจำสำนักนายกรัฐมนตรี กล่าวถึงกระแสข่าวล่าสุดที่ว่ารายชื่อหลุดจากโผ ครม.ใหม่ จากที่เมื่อวานนี้ยังมีชื่อไปดำรงตำแหน่งรัฐมนตรีประจำสำนักนายกรัฐมนตรีว่า ไม่มีปัญหา ทุกอย่างขึ้นอยู่กับการตัดสินใจของนายกรัฐมนตรี ไม่ว่าจะอยู่ตำแหน่งไหน ก็สามารถทำงานได้ และไม่ได้ผิดหวังหากหลุดจากตำแหน่ง
ทั้งนี้ นางนฤมล กล่าวต่อว่า พรรคพลังประชารัฐยังไม่ได้มีการแจ้งอะไรมาแต่อย่างใด ซึ่งการปรับ ครม.เป็นอำนาจของนายกฯ และวันนี้ก็รู้สึกสบายใจ และทุกอย่างก็ปกติดี